《燉煌曲》
明代·朱诚泳

何物蕃儿颜渥赭，生来个个能骑马。公然剽掠恣南行，河湟戍卒尸纵横。

危城穷将呼天泣，都护不来谁救急。身无羽翼可能飞，一纪穷荒甘受围。

万里长安无一使，丐兵回纥何时归。懦将既诛绫易麦，一饱何辞蹈锋镝。

朝来群丑已登城，我军四面皆蕃声。万人解甲从蕃俗，强把皮裘更我服。

每直年年寒食时，禠裘南向吞声哭。汉将黄金空满箧，不见征西能报捷。

作者简介：（1458—1498）安徽凤阳人。明宗室。号宾竹道人。太祖第二子秦王朱樉玄孙。弘治元年袭封秦王。长安有鲁齐书院，久废，诚泳别易地建正学书院，又于其旁建小学，择军士子弟延儒生教授。工诗。著有《经进小鸣集》。卒谥简。